
11AM: 
HULANDA VS USA 


3PM: 
ARGENTINA VS AUSTRALIA 


WEGANAN DI AWE 


YIUNAN DI COMERCIANTENAN CHINES 
DETENI DEN CASO ASESINATO 

ARUBA Y HULANDA 
LO ORGANISA UN 
CONFERENCIA DI CLIMA 
OTRO AÑA CU LO TUMA 
LUGA NA ARUBA 


RESUMEN PROME 
BUELTA COPA 
MUNDIAL 2022 

AWEMainta 
Local 
Diasabra, 3 December 2022 


P 
rome Minister Evelyn Wever - Croes conhuntamente 
cu Minister Xiomara Maduro, Minister Geoffrey Wever y 
Minister Glenbert Croes, a reuni cu Minister encarga cu cli- 
ma na Hulanda, Minister Rob Jetten. Durante di e reunion a 
trata e tema di un conferencia di clima den Caribe cu lo wor- 
do organisa otro aña maart na Aruba. 


Prome Minister Wever - Croes kende a tuma e iniciativa pa 
organisa e conferencia, a splica cu desde cu a drenta den 
gobernacion Minister Glenbert Croes a cuminsa traha riba 
dje y aworaki ta contento cu por anuncia cu na maart lo 
organisa un ‘Caribbean climate conference’. Pronto Prome 
Minister conhuntamente cu Minister Jetten lo bay extende e 
invitacionnan. 


Meta di e conferencia aki ta pa concentra riba e aspectonan 
di clima den reino reconociendo cu cada pais den Reino y 
den region ta haciendo hopi riba e tereno di clima y energia. 
E ta hopi importante pa sa kico otro paisnan ta haciendo y 
pa traha hunto pasobra como paisnan cu economia relati- 
vamente chikito, no por carga proyectonan grandi riba nos 
mes. 


Prome Minister Wever - Croes a sigui splica cu Aruba tin 
e energy policy, cu ta defini e rumbo cu kier hiba maneho 
di energia, pa cual ta importante pa alinea esaki cu otro 
paisnan den region. Hulanda ta dispuesto pa busca fondo 


pa inverti den esaki. 


Pa conclui, Prome Minister a expresa cu realisacion di e 
conferencia aki, ta resultado di algun luna di trabou duro di 
Minister Glenbert Croes, pa cual ta contento cu e ta birando 
realidad otro aña. 


Minsiter Jetten a duna hopi compliment pa e forma con gobi- 
erno ta manehando e pais riba tereno di finansa publico y 
ta contento di mira e progresonan cu a haci y cu tin finansa 
na ordo. Esaki ta pone cu Aruba ta gosa di hopi respet y 
admiracion na Hulanda, Premier Wever - Croes a termina 
bisando. 


Aruba y Hulanda lo organisa un conferencia 
di clima otro aña cu lo tuma luga na Aruba 

E 
noticia di e detencion di yiu di dos co- 
merciante Chines tabata un sla pa e 
comunidad aki cu toch ta persona di tradi- 
cion y respeta. Y hopi no por kere ainda, 
apesar cu nan tabata consciente cu e dos- 
nan aki no tin bon reputacion. 
Tabata diabierna den oranan di mainta 
pa merdia recherchenan di San Nicolas a 
baha bin pabou di brug, un a efectua dos 
aresto den e caso di asesinato na tanki di 
Savaneta. 


Dos team a drenta dos cas. Un cas tawata 
na Caya Tumba y e otro tawata na Noord, 
den caya net na banda di Caribbean Palm 
Village. Ta trata di dos homber Chines. 
Transportwagen di Playa y di Santa Cruz a 
presenta unda cu a bay cu e hombernan y 
tambe a confisca un vehiculo. Kico nan rol 
ta den e asesinato aki no ta duidelijk ainda. 


Por corda cu na inicio di e siman aki den 
oranan di anochi alarma a wordo bati pa 
tiro cu a wordo scucha banda di tanki di 
WEB na Savaneta. Habitantenan a bin haya 
un homber tira na suela cu un tiro. Despues 
a resulta cu tabata trata aki di Eddy Rincon 
Bravo di 19 aña. 


E persona aki tabata den auto cu un grupo 
di tres otro persona. Parce e tabata sa kico 
nan kier a bay haci cu ne pasobra na e 
subida, el a habri e porta y trata sali for di 
e auto. Asina mes nan a los un tiro riba dje 
cu a causa un sangramento interno. Prome 
cu el a perde conocemento el a Polis tur 
informacion. 


Asina a bin haya sa cu den e vehiculo tabatin 
un homber Chines, un mucha homber jong 
y un mucha muhe. E prome sospechoso 
Sh.W. a wordo deteni ni un ora despues. 


Awor lo bay saca afo kico ta rol di cada un 
y pakico di e asesinato aki cu tabata e di 
dos p’e aña’ki. 


Yiunan di comerciantenan 
Chines deteni den caso asesinato 

D 
urante nan bishita di trabou na Hulanda, Minister di Energia Glen- 
bert Croes hunto cu Minister di Economia Geoffrey Wever a reuni 
cu Port of Rotterdam riba e tema di inversion den e industria hidrogeno. 
E reunion aki ta importante pa gobierno mirando cu Aruba ta den e pro- 
ceso di transicion energetico y tin como meta pa stop e uzo di “fossil 
fuel” y bin cu un forma di energia cu lo crea un medio ambiente sano 
pa Aruba su futuro generacion. 


Minister Croes a indica cu gobierno di Aruba tin un vision energetico, 
pero pa por logra realisa e vision aki, Aruba mester e apoyo di su compa- 
nianan estatal y di empresanan internacional cu un credibilidad halto. 
Port of Rotterdam, como empresa grandi internacional lo ta di gran 
apoyo pa pais Aruba. 


Tambe, Minister Croes y Minister Wever lo reuni cu Minister Rob Jetten 
cu ta e Minister di Clima y Energia na Hulanda y cu ta dispuesto pa yuda 
Aruba den e proceso aki. 
E meta di e reunionnan aki ta pa sigui cu e proceso di conscientisacion 
den Reino Hulandes pa loke ta trata e transicion energetico pa preser- 
vacion di e medio ambiente, clima y di e planeta pa nos futuro genera- 
cionnan. 


Aruba ta un isla chikito den Caribe, pero ta importante pa vocifera y 
crea conscientisacion pa cu e tema aki, mirando cu si no atende cu 
cambio climatico, lama por subi y e islanan t’e prome cu lo desaparece. 
Minister Croes a expresa cu Aruba ta den un bon rumbo liderisando e 
proceso y pa duna un bon ehempel na otro paisnan di e caminda cu nos 
ta canando. Minister Croes tambe ta spera cu Aruba lo ta un inspira- 
cion pa otronan sigui e mesun pasonan. E ta importante pa e paisnan 
grandi den Reino cana e caminda aki tambe pa asina por brinda un bon 
ehempel na mundo henter. 


Minister di Energia a reuni cu Port of Rotterdam 
riba e tema di industria hidrogeno 

R 
ecientemente Prome Minister Evelyn Wev- 
er - Croes y Minister di Finansa Xiomara 
Maduro, a reuni cu Burgemeester di Den Haag 
sr. Jan van Zanan kende tambe ta presiden- 
te di Vereniging van Nederlandse Gemeente 
(VNG). Meta di e reunion tabata pa sondea 
posibilidadnan pa traha hunto. 


Prome Minister Wever - Croes a expresa cu 
e reunion cu tabatin cu Burgemeester van 
Zanen tabata hopi positivo y unda cu a ricibi 
un caluroso bon bini. 


Durante di e reunion a explora con por traha 
hunto cu e diferente municipionan y con nan 
por yuda Aruba riba diferente tereno. 
Algun di e temanan cu a trata ta digitalisacion 
di gobierno/ E-government, situacion finan- 
ciero, y integridad. 


Por ultimo, Prome Minister Wever - Croes a 
bisa cu VNG y Burgemeester di Den Haag a 
indica cu nan ta dispuesto pa yuda Aruba y 
asina hunto lo por logra hopi cos importante. 


Burgemeester van Zanen a mustra cu e real- 
mente tin un lugar special pa Aruba den su 
curason, y el a duna elogio pa e forma con ta 
gobernando y con gobierno ta hibando Aruba 
dilanti. 


Prome Minister Evelyn Wever - Croes: 


A reuni cu Vereniging van Nederlandse Gemeente 
pa explora oportunidadnan pa traha hunto 

D 
epartamento di Progreso Laboral (DPL) 
ta dispone di un website renoba y ta in- 
forma comunidad en general cu entrante 1 
di december 2022 dunadonan di trabao (y/ 
of nan representante) mester haci tur cita 
pa servicio di DPL online riba e website:www. 
dpl.aw 
DPL ta dispone di diferente departamento 
manera e.o.: 
Afdeling Arbeidsmarktregistratie (AMR), 
Afdeling Arbeidsbemiddeling en Re-inte- 
gratie 
(Jobcenter), 
Afdeling 
Advies 
Toelating Arbeidsmarkt (Toelating) y tambe 
Afdeling Bedrijfscontrole (ta haci control di/ 
na compania). Ta asina cu e departamen- 
tonan manera AMR, Jobcenter y Toelating 
ta traha cu cita pa asina por garantisa un 
servicio mas optimal posibel pa tur cliente. 
Esaki semper a sosode pa medio di email, 
awo DPL ta asina leu cu su website a keda 
completamente renoba y modernisa. 
Entrante 1 di December 2022, por haci un 
cita cu un di e departamentonan aki unica- 
mente via e website, riba e website por 
selecta e dia y orario cu ta desea y/of cu 
ta disponibel ainda. Ta urgi tur dunado di 
trabao y/of nan representante nan pa tuma 
bon nota di e cambio importante aki. Ta 
sumamente importante pa haci bo cita na 
tempo y tambe mester cumpli cu tur e rekisi- 
tonan di cada departamento na momento di 
acudi na DPL su cita. Esnan cu no presenta 
na e orario/fecha di nan cita lo mester traha 
un cita nobo. Pa cualkier otro informacion 
adicional por tuma contacto libremente cu 
DPL na: 521-5555. 


Entrante prome di 
december 2022 
mester haci tur 
cita pa servicio 
di DPL online 


Polisnan a scucha tiramento 
pero no a haya algo 


DIAHUEBS anochi un patruyecoriendo den Maracastraat, dado 
m,omento a scucha zonido cu tabata mustra riba tironan di un arma 
di candzela. Segun e informacion policial, tabata zonidonan manera 
un explosion no fuerte cu a bin for di patras di e edificio di Aurora pero 
na prome instante e oficialnan a pensa cu e zonidonan aki tambe por 
tabata procedente di uin auto of brommer pero e frecuencia di e zonido 
di tironan, a lanta e sospecho cu e lo por algo otro cu ora morto di auto 
of brommer ta ‘backfire.’ 
Polisnan a bay tras di e edificio di Aurora y a busca den cayanan den 
cercania pero no a topa cu ningun auto of bromer pero a informa central 
di e situacion. 


Un kiebro ladronicia a bira tres 


POLISNAN a wordo dirigi pa Sabana Liber Villa Park pa un caso 
caminda antisocial a kibra y drenta den un auto y na e sitio a papia cu 
e ciudadano di inicial G. kende ta doño di un Honda Accord. 


El a splica polis cu el a lock su auto e anochi di 30 di November pa 6’or 
di atardi pero mainta ora cu el a bay habri e auto banda di 9’or, el a 
ripira cu nan a coba den su auto plamando cantidad di cos. 
Segun G. a antisocial a bay cu monedanan Mericano na un balor di 10 
florin pero tambe nan a horta bancomatico di su señora cu tabata den 
su tas den e auto. 


Tambe e ciudadano a entrega na polis un foks color cora cu esun cu 
a drenta pa horta lo a laga atras pero na mes momento cu polisnan 
tabata eynan, un bisiña a yega cerca y a informa polisnan cu den su 
auto tambe antisocialnan a drenta y coba den e auto pero solamente a 
bay cu 3 florin y e homber no kier a entrega keho. 


Na mes momento e persona aki a informa polisnan cu na un otro cas 
den mesun caya aki, tambe nan a drenta den un auto y horta pero cu e 
persona aki no tabata na cas na e momentonan ey. 
Pues a Sali pa un caso di ladronicia den auto y a bin topa cu dos otro 
caso similar. 
E tipo ta uno cu sa con pa ‘unlock’ un auto ya cu den ningun di e casonan 
a kibra glas of algo otro di e autonan. 

D 
iahuebs ultimo, siguiendo reunion- 
nan na Hulanda riba e tema finan- 
ciero di Aruba, Prome Minister Evelyn 
Wever-Croes y Minister di Finansa Xi- 
omara Maduro a reuni cu vice presi- 
dent di Raad van State, señor Thom de 
Graaf. Anteriormente señor de Graaf 
tawata miembro di Parlamento na Hu- 
landa y semper e tawata tin un luga 
special den su curason pa Aruba. Raad 
van State ta e instituto cu ta duna Go- 
bierno di Hulanda conseho ora cu tin 
mester entre otro riba leynan di Reino 
(Rijkswet). 


Esaki no ta e prome biaha cu e manda- 
tarionan di Aruba a reuni cu señor de 
Graaf. Anteriormente a reuni cu señor 
de Graaf riba e leynan di Reino y tambe 
recientemente Raad van State a duna 
conseho riba COHO y Raft. E conse- 
honan aki ta conoci y publica. Temanan 
cu un biaha mas a bin dilanti den e 
reunion di e siman aki. 


Principalmente, Raad van State ta 
un di e institutonan na Hulanda cu ta 
para hopi firme pa loke ta relacionnan 
den Reino, tanto relacionnan huridico, 
constitucional como den e parti finan- 


ciero. 


Prome Minister a expresa cu ta impor- 
tante pa haya sa con Raad van State ta 
mira e situacion financiero di Aruba. Pa 
e motibo ey tambe e mandatarionan a 
comparti informacion ya cu Raad van 
State tin cu duna conseho riba cierto di 
e leynan. E mandatarionan a splica con 
e situacion di Aruba ta. Specificamente 
cu Presupuesto 2023 a pasa y cu un 
surplus. 


“Riba esakinan Gobierno di Aruba a 
haya hopi elogio. Di nan parti mes tambe 
nan ta realisa cu nos tin un Minister di 
finansa hopi relaha despues di a pasa 
presupuesto cu un surplus. Algo cu 
ainda Hulanda no a logra. Nos tawata 
tin un bon reunion cu hopi informa- 
cion brinda y consehonan ricibi. Mi ta 
considera esaki e base di un bon rela- 
cion den Reino entre Aruba y Hulanda”, 
Prome Minister Evelyn Wever-Croes a 
duna di conoce. 


Prome Minister y Minister di Finansa a reuni cu Vice 
President di Raad van State, Señor Thom de Graaf 


T 
abata falta algun minuut prome cu mey anochi bati di 
diaranson 30 di November, ora cu polisnan coriendo 
riba caya Francisco D Figaroa na Noord, a topa c’un auto 
na altura di Tanki Flip, bayendo cu velocidad halto e otro 
rumbo y mesora a sigui tras di e auto aki. 
Mester a duna chauffeur di e vehiculo varios señal pa para 
te cu final esaki a dicidi di baha caminda y warda polisnan. 


Mesora a pidi e chauffeur femenino pa Sali for di e auto y 
polisnan a nota mesora cu e tin problema cu su balansa, 
riba dje su rosea tabata hole alcohol y tambe tabata papia 
hopi bruha. 
Segun e chauffeur ta un tiki so el a bebe pero ora cu a 
controla su rosea tira e tester, esaki tabata hopi halto y 
durante di control di number di e auto Tiyoita Tundra, 
central ta informa e polisnan cu e auto aki un rato prome 
tabata den un ‘hit & run’ loke por a splica e motibo cu e 
chauffeur kier a yega cas asina rapido. 


Aki e ruta di e chauffeur Cinderela aki a termina net prome 
cu 12’or di anochi, caminda el a wordo deteni pa core auto 
bou di influencia di alcohol y tambe pa bandona sitio di un 
accidente. 


Chauffeur femenino 
burachi actuando 
manera Cinderela 

D 
iaranson ultimo, Aruba Marriott Resort & Stellaris Casino a invita 
su huespednan pa asina pasa un ora ameno cu dessert y bebidan- 
an den e tema di Pasco, caminda a ofrece “mistletoe sangria” y un tre- 
mendo “hot chocolate station” pa asina bini hunto y haci un “count- 
down” pa e hotel su prome “Tree Lighting Ceremony”. Aruba Marriott 
su hotel manager, Claudia Rodriguez, tabata tin e placer di a baha e 
palanca na e conteo di tres y asina a cende e luz di e mega kerstboom 
den e lobby. E huespednan sigur a keda hopi contento cu e evento in- 
timo aki, cu a demostra cu e temporada di celebracion a yega! Aruba 
Marriott Resort ta invita pueblo di Aruba pa pasa mira e kerstboom 
grandi aki, saca algun potret y pasa un tempo cu famia den nos lobby, 
caminda nos ta ofrece dushi gelato di Gelato & Co., sushi y cocktails 
contemporario di The Lobby, y tambe nos kier recorda cu Starbucks tin 
25% di descuento durante full e luna di December pa localnan. 


Aruba Marriot Resort & Stellaris Casino 
cu su prome “Tree Lighting Ceremony” 

Schedule di weganan 
Schedule di weganan 


Qatar World Cup 2022 
Qatar World Cup 2022 


Diasabra, 3 december 2022 
11am – Hulanda vs USA 
3pm – Argentina vs Australia 


Diadomingo, 4 december 2022 
11am – Francia vs Polonia 
3pm – Inglatera vs Senegal 


Dialuna, 5 december 2022 
11am – Hapon vs Croacia 
3pm – Brazil vs Sur Korea 


Diamars, 6 december 2022 
11am – Maroco vs Spaña 
3pm – Portugal vs Suisa 


Ronde 16 


Diabierna, 9 december 2022 
11am – 
3pm – 


Diasabra, 10 december 2022 
11am – 
3pm – 


Diamars, 13 december 2022 
3pm – 


Diaranson, 14 december 2022 
3pm – 


Quarter-Finals 


Semi-Finals 


Diasabra, 17 december 2022 
11am – 


Diadomingo, 18 december 2022 
11am – 


3rd Play-Off 


Final 


Hulanda 
0 


Argentina 
0 


Francia 
0 


Inglatera 
0 


Hapon 
0 


Brazil 
0 


Maroco 
0 


Portugal 
0 


- 
0 


- 
0 


- 
0 


- 
0 


0 
USA 


0 
Australia 


0 
Polonia 


0 
Senegal 


0 
Croacia 


0 
Sur Korea 


0 
Spaña 


0 
Suisa 


0 
- 


0 
- 


0 
- 


0 
- 


- 
0 


- 
0 


- 
0 


- 
0 


0 
- 


0 
- 


0 
- 


0 
- 


www.awemainta.com 


HaYa NOs riba: 
HaYa NOs riba: 


noticia@awemainta.com 
aviso@awemainta.com 
awemaintaa@gmail.com 


PROXIMO EDICION DIALUNA NA 
AWEMAINTA.COM 


www.awemainta.com/latinos-al-dia 


www.facebook.com/npcaruba 


E diferencia 
den noticia 

U 
n di e faboritonan, esta Uruguay ta 
keda afo di Mundial 2022. Despu- 
es di a perde un wega y empata e di 
2, ayera ganando nan di 3 partido cu 
score di 2-0 contra di Ghana, nan ta 
keda afor debi na diferencia di gol entre 
nan cu Republica di Korea. Brazil tambe 
a sufri un derota ayera na man di Gha- 
na, perdiendo 1-0, pero teniendo na 
cuenta cu esaki tabata nan prome vic- 
toria, e tabata imposibel pa nan pasa 
p’e siguiente buelta. 


Evaluando grupo G, e faborito den e 
grupo aki, esta Brazil ta pasa cu 6 punto, tabla cu Suisa, cu pa diferencia 
di gol nan no a keda na prome luga. Esnan cu no a pasa pa ronde di 16 ta 
Camerun y Serbia. Republica di Korea ta bira e di 2 ekipo Asiatico cu ta 
clasifica, ya cu Hapon a logra esaki diahuebs. Camerun a keda cu 4 punto 
y Suisa cu 1. 


Pa loke ta grupo H, Portugal ta perde contra di Republica di Korea, pero 
asina mes ta mantene nan puesto di lider. Den e otro partido, Uruguay 
contra di Ghana, Uruguay ta haci loke nan mester a haci, dus di derota 
Ghana, pero mester a haci esaki cu un diferencia di 3 gol, cual no tabata e 
caso ya cu e la termina 2-0 pa Uruguay. Esaki ta trece cune, cu muy prob- 
ablemente, ayera tabata e ultimo biaha cu nos por a mira Suarez den un 
wega di copa Mundial. Por a nota e tristesa den e hungado aki despues di 
e wega final. 
E siguiente wega nan lo ta Brazil contra di Republica di Korea dialuna 5 
december y Portugal lo enfrenta Suisa diamars 6 december. Ambos partido 
lo tuma luga 3or di atardi. Desde awe, e sistema di wega lo cambia, es decir 
cu mester tin un ganado pa cada wega. No por tin empate mas y no ta bay 
ta acumulando punto mas. Bo kier keda den mundial, bo mester gana! 


Grupo G & H 


URUGUAY TA KEDA 
AFO PA 1 GOL 

E 
ta un bon momento pa nos resumi con e 
prome buelta di e copa mundial 2022 a bay. 
Sigur nos por bisa cu basta sorpresa, basta dolor 
pa algun ekipo, punto nan historico. Nos analisa 
loke segun expertonan t’e mas interesante: 
• ALGUN faboritonan cu a bay cas: 
Mexico, Alemania, Belgica y Uruguay 


• QATAR t’e prome pais anfitrion cu ta cay afo 
di prome buelta sin gana un partido 


• TRES manager ta retira of perde trabao 
despues di e prome buelta: Roberto Martinez di 
Belgica, Tata Martino di Mexico y Otto Addo di 
Ghana 


• DANI Alves di Brazil ta bira e hungado cu mas 
edad den historia di mundial cu a participa den 
un wega ora e subi veld como capitan di Brazil 


• TIN 5 hungando tabla cu 3 goal: Morata 
(Spaña), Mbappe (Francia), Rashford (Inglatera), 
Gakpo (Hulanda) y Valencia di Ecuador. E unico 
cu no ta den e mundial mas ta Valencia ya cu 
Ecuador no a avansa 


• PA prome biaha 3 hende muher ta referee un 
partido masculino durante un copa mundial 


• HUNGADONAN cu ya a cay afo y cu muy prob- 
ablemente no lo participa mas den un mundial: 
Suarez (Uruguay), Lewandowski (Poland), Neuer 
(Alemania), Müller (Alemania) y Bale (Wales) 


• UNICAMENTE 5 ekipo no a perde un partido 
ainda: Hulanda, Croacia, Merca, Inglatera y 
Maroco 


• DEN 48 wega a duna un total di 2 carchi cora 
unicamente y 28 carchi geel 


RESUMEN PROME BUELTA COPA MUNDIAL 2022 

N 
a aña 1981, e studiante Hapones, Issei Sagawa, kende 
tabata studiando na Paris, a invita un colega studiante 
na mesun universidad, pa un dinner cu el a prepara pa nan 
dos na su apartamento. Sagawa cu cumpli 32 aña e dia cu 
el a invita Renee Hartevelt pa un comemento pa celebra su 
cumpleño pero dado momento el a tira e Hulandes mata 
c’un tiro patras di su cabes. Fuera di a tira e mucha muhe 
Hulandes mata, Sagawa a viola e victima fayeci y despues 
durante di tres dia cu a sigui, el a cushina diferente parti di 
curpa di Hartevelt pero el a kede deteni ora na momento cu 
el a trata di deshaci di resto di e curpa di e mucha muhe den 
un parke na Bois de Boulogne. 
Durante di e investigacion y tratamento di e caso den Corte, 
specialistanan Frances a yega na e conclusion cu Sagawa ta 
malo di cabes y cu e no por para responsabel pa loke el a 
haci. For di 1984 el a ser interna den un centro psychiatrico 
mientras cu famia di e victima a trata pa e wordo extradita 
pa Hapon caminda e lo a ricibi un castido di bida largo. 
Corte Frances a faya formalmente den e proceso y Sagawa a 
bin sali liber te cu el a skirbi un buki riba loke el a haci y con 
el a comete e crimen, bisando cu e kier a sinti e sensacion di 
sigui biba cu curpa y alma di un hende den su curpa. 
Sagawa a considera esaki como e stimacion mas profundo 


cu e por tin pa un otro persona pero ora cu husticia Frances 
a lague den libertad, el a sigui un bida hopi reserva, usando 
otro nomber te ora cu el a dicidi di skirbi un buki ribas 
esu experencia. Tabatin otro publicacion di autornan cu a 
atende cu e caso tristo aki loke a cay masha malo cu famia 
di Hartevelt kendenan nunca a haya e satisfaccion di mira 
husticia triunfa den e caso di nan ser keri. 
Ayera Sagawa a fayece na edad di 73 aña pero ainda no tin 
informacion kico lo por tabata causa di su morto. 


U 
n homber di 39 aña fo’i Hilversum a ricibi un condena 
diabierna, di dies aña di prizon incondicional. E ta sos- 
pechoso di e echo cu supuestamente a abusa sexualmente 
di nuebe di e 17 victimanan menor di edad, segun Ministe- 
rio Publico. 
E sospechoso a busca contacto online cu e 17 mucha 
muhenan entre 12 y 16 aña, segun declaracion, comber- 
sacion di chat y material visual. Despues di a gana confi- 
ansa e kier a reuni cu nan y tene relacion sexual. Cu tres di e 
mucha muhenan, supuestamente e tabatin contacto sexual 
fisico. 
Tambe ta procesa e homber pa haci, posee y distribui porno- 
grafia infantil. A traves di e rednan social, e homber tabata 
anima e mucha muhenan pa saca potret y video sunu mien- 
tras cu nan tabata realisa acto sexual. Despues a pidi nan pa 
nan manda e imagennan. Riba e telefon di e acusado, a haya 
un centenar di potret y video cu pornografia infantil. 
Ministerio Publico a acusa e homber di a daña hopi hoben 
“pa puro interes y solamente pa su propio luhuria.” Fiscal a 


sigui bisa: “El a abusa gravemente di nan hubentud, inex- 
perencia y vulnerabilidad.” 
E sentencia a aumenta pasobra e homber no a coopera 
den un test di personalidad. P’esey Ministerio Publico a 
considera cu e riesgo pa un ripiticion ta halto. “E proteccion 
di sociedad den e caso aki ta exigi un pena di prizon mas 
fuerte,” fiscal a bisa. 


Dies aña di prizon pa delito sexual cu 17 menor di edad 


Canibal Hapones a fayece cu a come 
colega studiante Hulandes na 1981 

AWEMainta 
Internacional 
Diasabra, 3 December 2022 


A 
entrega un paki cu wow’i bestia n’e embahada y con- 
suladonan Ukraniano den henter Europa. E embahada 
na Den Haag tambe a ricibi un di e pakinan sangriento aki, 
segun ministerio di Asunto Exterior di Ukrania. Despues di e 
hallazgo, diabierna a tuma medida di siguridad adicional n’e 
embahada. 


Segun un vocero di e ministerio, e pakinan en cuestion tabata 
esunnan poni den un likido. E pakinan tabata contene wow’i 
bestia, segun e vocero riba Facebook. 
Tambe a entrega paki similar n’e embahadanan Ukraniano 
di Hungria, Polonia, Croacia, Italia y awo Spaña. E consula- 
donan di Napoli, Krakow y e ciudad Checo di Brno tambe a 
ricibi e post aki. 


Minister di Asunto Exterior di Ukrania ta afirma den e 
mensahe di Facebook cu tin “rason pa kere cu tin un campaña 
di intimidacion y teror andando.” 
Ta investigando e pakinan. 
Riba e naturalesa di e medidanan di siguridad, e embahada 
Ukraniano na Den Haag no a haci mas comentario. “E emba- 
hada ta trahando estrechamente cu autoridad Hulandes y 
e Ministerio di Asunto Exterior Hulandes,” un vocero a bisa. 


 Carta bom na Spaña 
Ta posibel cu e pakinan ta relaciona cu e apoyo di e paisnan 
na Ukrania. E gobierno di Kiev ya a pidi tur su embahadanan 
pa tuma medida di siguridad adicional. E yamamento aki a 
tuma luga despues cu den e ultimo dianan lo manda carta 
bom na Spaña n’e embahadanan di Ukrania y Merca na 
Madrid. 
Un empleado di e embahada di Ukrania a resulta levemente 
herida. E presidente di e gobierno Spaño Pedro Sanchez, a 
ricibi anteriormente un carta cu a contene un substancia 
inflamabel.  


A 
detene un total di 12 persona, cu a pertenece na un red 
di trata y explotacion sexual, den un operacion policial 
conhunto entre Colombia, Spaña y Francia, unda cu a libera 
11 hende muhe recluta bao engaño p’e organisacion crimi- 
nal aki. 


E victimanan, libera na Paris, unda cu nan tabata prostitui, 
tabata hende muhe vulnerabel di origen Sur Americano 
y capta den nan paisnan di origen a traves di promesa di 
trabao, segun un nota di prensa di polis di Spaña. 
E investigacion a cuminsa na Francia despues di a conoce 
cu varios hende muhe tabata forsa pa prostitui den hotel y 
apartamento Parisino. 


Den un video comparti riba e cuenta di Twitter di polis Spaño, 
por a observa momento cu autoridad di e tres paisnan, a 
drenta den un cas y a detene un hende muhe. 
Te aworaki, tin tres persona deteni na Madrid y tres den 
e provincia Spaño di Malaga, cuater na Francia y dos na 
Colombia. 
E delitonan cu a impone ta trata di ser humano cu fin di 
explotacion sexual, prostitucion, labamento di placa y perte- 
nencia na organisacion criminal. 
  
Con nan a opera 
E organisacion aki a cuminsa na Spaña cu un centro di aten- 
cion telefonico unda cu nan tabata ricibi yamada fo’i Francia 
y tabata regla e encuentro sexual di e hende muhenan y 
persona dje pais bisiña. 


Fuera di esey tabata difundi anuncio di ofrecemento di 
servicio sexual riba internet, cu tabata crea na Spaña. 
Den e operativo aki, unda cu Europol tambe a participa, a 
realisa 25 registro di domicilio. Den e tres realisa na Spaña, 
a confisca 17 mil euro cas, 33 telefon celular y un sinfín di 
documento. 


Embahada Ukraniano na Den Haag ta 
ricibi paki cu wow’i bestia den dje 


A libera 11 hende muhe 


Ta disolve red di trata 
sexual cu tabata opera 
den diferente pais 

AWEMainta 
Comunidad 
Diasabra, 3 December 2022 


I 
BiSA ta organisando un “Youth Adventure Camp” pa dia 
19, 20 y 21 di december 2022, e campamento aki ta pa 
muchanan di 13 te cu 17 aña y orario ta di 7am pa 2pm. 
Prijs pa inscripcion ta Afl 50,- pa mucha y ta acepta 30 
inscripcion solamente. 
E camp aki ta uno aventuroso, challenging, pero tambe ta 
siña muchanan con pa desaroya habilidad di liderazgo y 
comunicacion. 


Pa inscribi mester haci lo siguiente, bay riba facebook page 
di ibisaaruba, den texto di articulo di e camp ta haya un link: 
https://forms.gle/LoA2VYWBvSNKhdLE8, yena e formulario 
online, controla si tur informacion ta corecto, click submit 
pa completa e formulario y check e-mail pa confirmacion. 
Ta recorda tur mayor, cu no ta paso a registra ta significa cu 
e luga ta reserva, e luga ta keda reserva na momento cu haci 
e pago na IBiSA Oranjestad. 
Pa mas informacion di Youth Adventure Camp, por tuma 


contacto cu IBiSA na telefon 582-4987, tambe por sigui 
IBiSA riba social media y facebook, www.ibisa.aw, pa cual- 
kier otro informacion por e-mail tambe na ibisakamp@gmail. 
com 


A 
ruba Fair Trade Authority (AFTA) a organisa un con- 
greso ‘Making Markets Work For Consumers And Busi- 
nesses’ dia 1 di december 2022 cu a tuma luga na Hilton 
Aruba Caribbean Resort & Casino. E congreso aki a tabata 
bon bishita y un total 45 persona a participa. 


Tabata tin oradornan local y internacional: 
• Sr. Albert Scholten (manager di implementacion di AFTA) 
• Sr. mr. dr. Christof Swaak (abogado na oficina di abogacia 
Stibbe New York); y 
• Sra. drs. Jeanne Fabian (directora interino di Fair Trade 
Authority Curaçao) 


Durante e congreso aki Sr. Scholten a duna un splicacion cortico 
di e Ley di Competencia di Aruba (Mededingingsverordening) 
y a menciona e reglanan di e Ley aki cu lo drenta na vigor 
despues di e fase di implementacion. Sr. Swaak a para keto 
riba e oportunidadnan cu e Ley nobo lo crea pa compani- 
anan cu ta activo riba e mercado di Aruba. Por ultimo, Sra. 
Fabian a comparti un tiki di e experiencia na Curaçao pa cu e 


introduccion di e Ley di Competentia di Curaçao y ki impacto 
esaki tabata tin pa comercio y consumidornan. 
Despues di e presentacion e oradornan a contesta pregun- 
tanan specifico di e publico. Esaki a conduci na discusionnan 
hopi interesante y fructifero. 


Un danki na tur e participantenan y un danki special na 
e oradornan cu a comparti nan experticio cu tur esnan 
presente. 


Mirando e interes halto den e topico aki AFTA lo organisa 
mas evento informativo pa nan stakeholders. AFTA ta invita 
tur stakeholders cu ta interesa den un sesion informativo pa 
tuma contacto cu nan via info@afta.aw. 


Pa esnan cu no por a presencia e evento aki por wak e graba- 
cion riba e pagina di Facebook di AFTA. Sigui nan riba nan 
pagina di Facebook pa haya mas informacion tocante e Ley 
di Competancia, futuro eventonan y campañanan di consci- 
entisacion. 


Youth Adventure Camp Organisa 
pa IBiSA den luna di december 


Congreso organisa door di Aruba Fair 
Trade Authority tabata hopi interesante 


15 


AWEMainta 
Comunidad 
Diasabra, 3 December 2022 


D 
iaranson ultimo den Cas di Cultura, Maybeline Arends- 
Croes a wordo reconoci cu e premio Crioyo di Oro. Un 
reconocimento di gradicimento pa tur loke Juffrouw Maybe- 
line a haci pa nos cultura. Prome Minister desde Hulanda via 
un video cu a wordo pasa e anochi ameno aki, a manda pal- 
abranan di felicitacion y gradicimento na Maybeline Arends- 
Croes expresando: 


“Mi kier felicita Juffrouw Maybeline pa tur e bunita logronan 
durante e trayecto di bo bida den e mundo di cultura na 
Aruba. Y mi ta gradici bo pa tur loke bo a haci y significa pa 
nos cultura. Mi a conoce Juffrouw Maybeline desde cu mi 
tawata bay Colegio Arubano. Y Juffrouw Maybeline a inspira 
mi hopi pa gusta y aprecia musica. 


Maybeline tawata tin un carera politico. Y como hende muhe 
den politica tambe a haci un impacto hopi grandi riba mi 
persona. Y asina Maybeline a inspira hopi mucha, hoben y 
adulto den su trayectoria. Cu Dios bendiciona bo y cu bo por 
gosa di e bunita reconocimento aki y cu bo por sigui deleita 
nos cu bo talentonan cu Dios a duna bo”. 


Prome Minister ta gradici tur esnan cu a haci e evento di 
reconocimento aki pa señora Maybeline Arends-Croes 
posibel. Danki na Go Cultura Fundacion pa honra y reconoce 
señora Maybeline Arends-Croes cu e premio Crioyo di Oro. 


Prome Minister ta felicita señora Maybeline 
Arends-Croes cu premio Crioyo di Oro 

AWEMainta 
Comunidad 
Diasabra, 3 December 2022 


D 
en luna di September, den cuadro 
di luna di Monumento, Stichting 
Monumentenfonds Aruba (SMFA) a or- 
ganisa e di 6 edicion di Wiki Loves Mon- 
uments Aruba. 
Wiki Loves Monuments ta un compe- 
tencia di fotografia cu e meta pa docu- 
menta monumentonan rond mundo, 
un total di trintinuebe pais a participa 
e aña aki na e competencia. Cada 
pais ta organisa un competencia local 
y di esaki ta nomina e dies mihor 
fotografianan pa sigui cu e compe- 
tencia internacional cual lo anuncia 
e ganadornan na februari 2023. 
Pa locual ta e competencia local nos a 
ricibi un total di 144 fotografia. E hurado 
di e competencia local consistiendo 
di Van Gassant, Walter Mohammed y 
Anne Witsenburg, a scoge e dies miho 
fotografianan pa continua cu e compe- 
tencia internacional y di e diesnan aki 
a scoge un ganado di e categoria uno 
cual ta e categoria di Monumentonan 
proteha y un ganado di e categoria 2 
cual ta Monumentonan no proteha. 
E di dos categoria ta principalmente pa 
SMFA por haya un impresion di kico e 
comunidad ta considera edificionan cu 
un balor monumental. 
Ganadonan di Wiki Loves Monuments 
2022 a resulta Jeroen Lucas cu un foto- 
grafia di California Lighhtouse y ganado 
di e categoria dos a resulta Dyanne Lopez 
Schipper cu un cas di Torto den Rancho. 
E otro nominadonan cu tambe lo sigui 
participa pa e competencia internacional 
ta Ricardo de Vreede, Carlos Naranjo, 
Nohemy Habibe y Jesse Rasmijn. 
Tur e nominadonan a ricibi un certi- 


ficado y nan fotografia riba canvas 
pa asina por keda cu un bunita recu- 
erdo di nan participacion na Wiki 
Loves 
Monuments 
Aruba 
2022. 
Stichting 
Monumentenfonds 
Aruba 
kier stimula tambe pa personan 
cu kier contribui boluntariamente 
pa agrega historia di e monumen- 
tonan aki na e fotografianan por 
haci esaki libremente via Wikipedia. 


Si bo ta un persona cu ta gusta haci 
investigacion y skirbi articulonan den 
bo tempo liber. Wikimedia semper ta 
buscando mas boluntarionan pa yuda 
expande e informacion tocante monu- 
mentonan y cultura di Aruba cu articu- 
lonan riba nan enciclopedia. Wiki Goes 
Caribbean ta enfoca e ultimo añanan 
na stimula e creacion di mas contenido 
den e area di Caribe principalmente 
riba temanan di historia y cultura. 


Ganadonan di Wiki Loves 
Monuments Aruba 2022 

AWEMainta 
Comunidad 
Diasabra, 3 December 2022 


N 
ew India Assurance ta anuncia, cu inmenso placer y 
gratitud yegada di su calendario 2023. 
E aña 2023 ta marca tambe e di 60 aniversario di e negoshi 
familiar na Aruba. For di 1963 Sr. Ch. H. Raghunath (20 
sept. 1920 – 18 dec. 1995) a acepta e encargo di repre- 
senta localmente e compania The New India Assurance Co. 
Ltd. Algun aña despues su yiu homber mayor, Iwan (1944- 
2011) a uni forsa cu ne y na aña 1996 su yiu muhe Joy 
(1952) a traha hunto cu su ruman te na 2003 ora Iwan a 
baha cu pensioen. Joy a tuma rienda di empresa te ora el a 
baha cu pensioen na 2014 y a den actualidad e negoshi di 
seguro general ta encabesa pa su nieta Kaveri, yiu di Iwan, 
kende tambe ta gosa di e asistencia di, entre otro, su ruman 
muhe y su prima. 


E kalender a nace na aña 1999 como muestra di aprecio y 
gratitud pa e gran aceptacion di nos pueblo en general te cu 
awo e empresa ta den pleno construccion di su edificio nobo, 
mas amplio y moderno. E almanak ta mustra 12 cuadro di 
paisahenan mahestuoso di nos precioso baranca tan stima. 
Sra. Charitto Chavez, artista profesional, a pinta nan y a haci 
esaki ya pa e di 16 biaha. E portada ta mustra un panel di 
un cuadrifico cu el a pinta na aña 1996, cu personahenan 
conoci den nos comunidad. 


Januari ta mustra “Aruba Experience” un casita netamente 
Arubiano den centro di ciudad, magistralmente renoba den 
su estado original, cu otro palabra un berdadero monu- 
mento, obra di e carismatica Susan. Februari: “Flamboyant 
Flamboyant”, reflehando e colorido di nos dushi carnaval y 
pa luna di maart nos por aprecia un pida di Spaans Lagoen, 
sigui pa botonan miniatura y despues dos flamingo elegante. 
Asina nos a yega na luna di juni cu Conchi na Arikok, 
siguientemente un impresionante marina net eybanda. 
Bayendo Surfside, por gosa di un bahada di solo esplen- 
dido y yegando september, un asombroso “Grapefield Rock 
Formation”. Pa dia di bestia, 4 di october, no por falta un 
animal crioyo, e biaha aki cabrito. Ta bale la pena, pa ora 
di bay keiro den auto cu famia, yega na Weg Kustbatterij 
pa mira e ruina di un bunker di Segundo Guera Mundial cu 
poco hende conoce y asina nos a yega na cierre di aña 2023 
cu e famoso anker cora na San Nicolas, anker, simbolo di 
speransa pa un 2024 yena cu bendicion. 
New India a laga print 10.000 kalender y nan ta obtenibel 
completamente gratis pa un y tur cu ta desea di tin un 
ehemplar. Djis pasa na oficina di New India, ainda na J.E. 
Irausquin Boulevard, cerca di Camara di Comercio of na 
oficina di cualkier broker cu ta traha cu New India. 
Un danki special ta bay pa Harald di Pro-Graphics y pa 
Fernando di Checkpoint Color, kendenan aña tras aña ta 
brinda nan tremendo servicio y yudansa pa cu e proyecto 
aki. 


New India Assurance “Homage to Aruba Calendar” 2023 

AWEMainta 
Comunidad 
Diasabra, 3 December 2022 


D 
urante su bishita di trabao na Hulanda, Min- 
ister di Finansa Xiomara Maduro hunto Min- 
ister President a reuni tambe cu e Comision Fiho 
di Relacion di Reino di Eerste Kamer. E Comision 
cu ta presidi pa sr. Paul Rosenmöller tabata tin 
diferente pregunta y por a nota cu e Senadornan 
Hulandes ta hopi interesa pa haya informacion 
riba varios otro topico di bienestar di nos Pais. 


Di parti Aruba a brinda un bista financiero di 
Pais Aruba y a papia riba e pago bek di e debe 
cu Aruba a traha cu Hulanda pa surpasa e 
pandemia. E Senadornan Hulandes a keda satis- 
fecho cu e splicacion amplio cu nan a haya di e 
delegacion di Aruba su mandatarionan y exper- 
tonan. Nan a expresa tambe di ta contento di 
mira tur esfuerso cu ta wordo haci pa hiba Aruba 
riba e bon caminda financiero. 


Minister di Finansa 
Xiomara Maduro a 
reuni cu e Comision 
di Relacion di Reino 
di Eerste Kamer 


Pa brinda nan informacion 
financiero di Aruba 


D 
iaranson anochi a tuma luga un evento na Den Haag na unda 
Gobierno di Aruba a presenta señor Ady Thijsen oficialmente 
como Minister Plenipotenciario y representante di Aruba na Union 
Europeo na Hulanda. Minister di Labor, Energia y Integracion Glen- 
bert Croes tabata tin e honor di ta presente na e evento aki. Minis- 
ter Croes a expresa cu pa su persona esaki sigur ta un coronacion 
di señor Ady Thijsen su carera como politico, pero tambe un coro- 
nacion pa e prestigioso partido di Movimento Electoral di Pueblo 
(MEP), cu tabata e vehiculo via cual señor Ady Thijsen a sirbi pais 
Aruba den diferente posicion durante añanan. 


Minister Croes tambe a indica cu pa Aruba, un representante na 
Europa ta importante, mirando cu despues di e pandemia, Aruba 
mester di cooperacion di Hulanda riba diferente tema. Mirando e 
desaroyo energetico na Aruba, lo ta di gran beneficio pa Aruba por 
conta riba apoyo di Hulanda pa cu esaki. Minister Croes a indica cu 
e conoce señor Ady Thijsen como un luchado cu determinacion y 
vision y tin tur confiansa cu e lo logra habri portanan na Hulanda pa 
interesnan di pais Aruba. 


Pa loke ta trata e Arubianonan cu ta biba na Hulanda y e studian- 
tenan, Minister Croes a expresa cu nan tin un gran defensor den 
señor Thijsen y como Minister di Labor lo percura pa mantene un 
bon relacion cu Arubahuis pa asina por trece e studiantenan yiu 
di tera profesional bek Aruba pa traha den e mercado laboral. Lo 
mira e posibilidad pa crea un sorto di job bank na unda ta haci “job 
matching” entre studiantenan na Hulanda via Arubahuis pa nan 
yega Aruba y haya un bon trabou y cu ta paga nan bon. 


Por ultimo, Minister Croes a indica cu e presentacion di señor Ady 
Thijsen na e comunidad diplomatico na Den Haag como represent- 
ante oficial di Aruba na Hulanda, ta un momento pa celebra. Pa 
añanan largo señor Thijsen a traha duro, lucha y defende interes di 
pais Aruba. Minister Croes ta felicita señor Thijsen cu e presenta- 
cion oficial aki y ta sigur cu comunidad di Aruba por ta trankil cu tin 
un yiu di tera defendiendo interes di pais Aruba na Hulanda. 


Minister Croes ta felicita Ady Thijsen 
cu presentacion oficial di su persona 
como minister plenipotenciario 


Y representante di union Europeo na Hulanda 

AWEMainta 
Corsou 
Diasabra, 3 December 2022 


WILLEMSTAD/ZWOLLE - Den caso di labamento di placa 
olimpico na escala multimiyonario tempo di por lo menos 
200 miyon dollar for di tempo cu Venezolanonan tabata 
bin swipe placa pa haya dollar na Corsou a yega na su final 
den corte. E caso a haya notoriedad mundial pasobra den e 
caso aki e sospechosonan a yega na areglonan cambalacha 
cu Ministerio Publico cu e caso penal lo bay dilanti pero cu 
fiscal lo pidi tal castigo cu famia Grynzstein no tabatin cu 
bay cera mas. E miembronan dje famia cu tabata forma parti 
dje cadena di labamento di placa tabata Nachmar Itszhak y 
Omer Greinzstein kendenan a haya castigo di prizon reduci 
bou di condicion cu nunca mas nan lo mete den negoshi di 
labamento di placa. 


Corte no a bay di acuerdo cu e areglo y a condena e 
sospechosonan na castigonan di 5 y seis aña. 
Den corte di Husticia a baha e castigonan na dos aña 
pasobra Corte a husga cu e tempo aya ‘swipemento’ di 
placa tabata un manera generalisa pa traha placa y no 
persecucion. Corte a tene cuenta tambe cu e sospecho- 


sonan a coopera den confiscacion di henter nan fortuna. Cu 
esey nan a evita cu e proceso lo a dura decenas di aña y por 
a paralisa parti di procedura hudicial grandemente ademas 
di a yega na un areglo cu belasting na Corsou y e banco cu 
a keda perhudica. E publicidad cu e caso a haya a pone cu 
comunidad a haya sa tur cos dje wega di swipemento y por 
a pidi cuenta y rason di tur e personanan envolvi. Cuater 
aña pasa tabatin un caso intermedio na Zwolle riba e asunto 
caminda a procesa un dje miembronan dje famia. 


Na tal ocasion Corte di Husticia a aproba e areglo chan- 
chuypo di 720 dia di detencion di cual 676 dia e sospechoso 
a pasa cera y cu 5 aña e no por haci transaccion financiero. 
E periodo di oro di swipeing tabata entre juli 2004 te cu 56 
september y tabata suma luga na filialnan na Amsterdam, 
Eindhoven, Boca Raton y Aventura na Merca y na Corsou. 
E compania a eskiva miyones na belasting na Corsou scon- 
diendo e ganashi cu nan a haci durante tur e añanan cu a 
pasa. E suma mas cercano cu nan a laba a USD pero Corte 
di Husticia a bahe na 200 miyon dollar. 


Futbolista Shurby Delando Asesina 


WILLEMTAD - E futbolista di e team di 
Soto Shurby Delando a wordo asesina 
bayendo su cas. Informacion ta mustra 
cu Shurby tabata bayendo su cas, 
pasando di patras pa yega su cas ora 
cu un desconoci lo a los bala riba dje. 
Segun informacion a haya 6 perfora- 
cion di bala n’e curpa di e victima. 
Shurby Delando tabata mucha di bario 
di Soto y un futbolista di e organisacion 
di UNDEBA for di mucha. Un atacante cu 
semper a traha duro y haci esfuerso pa 
yuda su ekipo. E la hunga te na ultimo 
pa Union Deportivo Bandabou. Deporte 
5 Star ta manda palabranan di condo- 
lencia pa famia Delando y naturalmente 
e organisacion di UNDEBA. 


Den tempo di swipe na Corsou den caso Troja 


Corte a fiha cu ta US$200 
miyon famia Grynzstein a laba! 


20 


AWEMainta 
Corsou 
Diasabra, 3 December 2022 


WILLEMSTAD 
- 
Algemeen 
Pensioenfonds van Curaçao (APC) dia 
28 di november a entrega e Masterplan 
pa desaroyo di Waterfort Plaza pa un 
evaluacion y inicial. Tambe a presenta 
e masterplan y market corespondi- 
ente e siman aki na Gobernador Lucille 
George-Wout 
y 
Representante 
na 
Willemstad, señora Judith Jeurissen. 


E masterplan ta un planificacion 
urbano cu reeleccion y imagennan di 
con e ambiente lo bira aunke e arki- 
tectura ni e diseño no ta definitivo. E 
masterplan ta describi con e area di 
Waterfort Plaza lo keda caminda vivi- 
enda, 
calidad, 
patrimonio, 
clima, 
sostenibilidad y economia ta di sumo 
importancia. 


E desaroyo nobo di Waterfort Plaza ta 
ofrece un chens unico pa laga e area 
forma parti di sobra Punda y Willemstad 
y pa crea un relacion entre loke ta 
existi caba y loke lo bini nobo, teniendo 
cuenta cu sobra di e area. E team cu 
a diseña e plan ta tres arkitecto local, 
esta Anco van der Woude (IMD), Chris 
Zwiers (OZ) y Lyongo Juliana (Lyongo 
Architecture), den estrecho colab- 
oracion cu Bart Akkerhuis (Studio 
Akkerhuis). 


E Masterplan mester respeta, conserva, 
y caminda ta posibel, fortifica e 
cuadronan historico di Waterfort, Fort 
Amsterdam, Plaza Piar y Plaza Cola 
Debrot. 


E direccion di e construccion nobo no 
tin nodi di sigui e forti, pero mester 
laga e forti autonomo. 
E construccion nobo lo tin un identidad 
nobo pero den su escala y orientacion 
lo busca conexion y dialogo cu historia. 
Asina ta aña di un capitulo nobo na e 


historia, sin haci daño n’e. 
A base di esey a traha un composicion 
cu ta conecta cu e Ciudad actual, den 
largura y hanchura pero tambe den 
altura. Den direccion di lama e altura 
ta aumenta gradualmente cu un accent 
cu ta marca entrada di haf. 


Den e masterplan a scoge pa conecta 
e areanan via diferente sorto di hanchi 
cu ta activa tur sensacion, mescos cu 
den e parti historico di Punda. Bo ta 
hole laman y cuminda prome cu bo 
mir’e; bo ta tende muziek, harimento y 
murmura prome cu bo scuch’e. 


E conexionnan den e proyecto di 
Waterfort Plaza tambe mester haya e 
calidadnan aki pa nan apela na e ser 
humano y crea experencianan nobo. E 
conexionnan tur tin nan propio carac- 
teristica manera e diferencia di altura, 
conexionnan di brug, bistanan riba 
lama of plenchinan. 


Dor di e diversidad grandi di funcion y 
aparencia, e conexionnan lo no competi 


cu otro, sino nan lo fortifica otro dor 
di sinergia y convivencia. Hende por 
keiro, disfruta di lama, di Ciudad y di 
e contexto den cua tur cos ta tuma 
luga. Pero tambe por bay busca cierto 
funcion specifico, of relaha di forma 
recreativo. 
Un gran cantidad di experencia cu lo 
atrae un grupo diverso di bishitante y 
usuario. 


Waterfort Festival Coincidiendo cu 
e hubileo di 25 aña di Willemstad 
riba UNESCO su lista di Patrimonio 
Mundial, riba diasabra 3 di december 
2022 ta tuma luga e Waterfort Festival, 
organisa den estrecho colaboracion cu 
e expertonan di Caya Caya. Cu esaki 
oficialmente APC ta lansa re-desaroyo 
di Waterfort Plaza. 


Den e boogjes na Plaza Cola Debrot 
APC lo t’ey cu presentacionnan visual 
di e masterplan. Por mira mas informa- 
cion tocante Waterfort Festival riba e 
pagina di Facebook y Instagram yama 
Road2Plaza. 


Concepto completamente nobo di 
incorporacion di Waterfort Plaza 

Fortaleza Pa Famia 


TIN hopi hende ta biba keriendo cu nan por haci locual cu nan kier, y Dios tin di compronde, ricibiendo aviso y 
conseho,lesando y mirando den e direccion cu nan bida ta bay y toch no kier tende. Hopi biaha nos ta pensa cu ta hende 
cu tin poco educacion , pero ta hendenan sabi ta purba ignora Dios y sigui den nan pensamento y actonan cu ta hiba na 
nan destruccion si nan no arepenti. 


Den Romanonan 2:5 -9 ta para skirbi: Ma pa motibo di bo capricho y curason cu no ta arepenti bo ta montona furia pa 
bo mes den e dia di furia y revelacion di e huicio husto di Dios. 
Kende lo paga cada ken segun su obranan. Lo tin tribulacion y angustia pa cada alma di hende cu ta haci maldad. 


Nada no ta scondi for di bista di Dios, bo no por biba trahando bo mes ley, y sirbi Dios manera bo kier, pensando cu Dios 
tin di acepta bo inmoralidad y bagamunderia como custumber di caracter y cultura. 


Pasobra Dios no ta haci wega, y pensando hopi biaha cu repercusion no ta bin di inmediato, hende ta avansa den maldad 
y no ta respeta Dios. P’esey e palabra di Dios ta bisa cu bo ta montona furia pa bo mes, y e momento cu bo no pensa e 
furia lo alcansa bo. 


Den Mateo 23:25-28 Hesus ta duna nos un explicacion hopi cla di esaki bisando: 
Ay di boso escriba y fariseonan, hipocritanan! Pasobra boso ta limpia e parti pafo di e copa y di tayo, ma paden ta yen di 
ladronicia y pasionnan descontrola. 


Nos tin di tene cuenta hopi bon con nos ta biba y kico nos ta haci pa nos no gaña nos mes, pasobra Dios si ningun hende 
no por gaña, ey nan si hende ta dal nan dede duro, pasobra dilanti di hende nos por hunga comedia, pero dilanti di Dios 
tur cos ta sunu. 


Abo fariseo ciego, limpia prome e parti paden di copa y tayo, y e ora ey e parti pafo tambe por bira limpi. Nos mester 
entrega nos curason prome na Cristo Hesus y e luz di Cristo mes lo cambia nos apariencia dilanti di hende, pasobra Dios 
ta wak nos curason y no e luho cu nos ta biba den dje. 


Pasobra boso ta manera tumbanan blancha cu di pafo ta mustra bunita, ma di paden nan ta yen di weso di hende morto 
y di tur tipo di sushedad. Hopi biaha hende na mustra bunita, cu ta parce manera nan bon cu tur hende, pero e curason 
ta yen di odio, vengansa y persecucion. Dios kier pone nos na altura cu tur e cosnan eynan ta habri den su bista. 


Asina boso tambe di pafo ta parce husto na hende, ma di paden boso ta yen di hipocresia y inikidad. 


Dios ta hala nos atencion, di no hunga sabi, arepenti, cambia bida y biba manera Dios kier. Tin dos historia den bijbel cu 
tur hende mester lesa cual ta Leviticonan 10:2 y Hechonan 5: 1-11. 


Pero esaki ta locual Señor kier pa nos tur haci: 
Bendiciona ta e hende cu ta confia den Señor y kende su confiansa ta den Señor, Pasobra lo e ta manera un palo, planta 
canto di awa, y cu lo no tin miedo ora calor bini, ma su blachinan lo ta berde, y den aña di secura e no ta preocupa. 
(Jeremias 17:7+8) 


Confia den Señor y haci loke ta bon,biba den e tera y alimenta bo mes cu Su fieldad. (Salmo 37:3) 


Sinceramente, Pastoor Marcel Balootje 


NO HACI WEGA CU DIOS, 
PICA TA HIBA NA DESTRUCCION ETERNO 

Every life is noted and is cherished, 
and nothing loved is ever lost or perished. 


Bo a gara nos, ora nos a cai, E heroe di nos infancia y tambe 
di nos bida. 
Tur ora cu nos pensa riba bo, 
Nos curazon ta yena cu orguyo 
Aunke semper nos lo haña bo falta, 
Nos sa cu bo lo ta na nos banda 
Den alegria y tristeza, 
Nos sa cu bo lo ta cuidando nos, 
Sogega na Paz Tata, Te oro. 
Cu hopi pena pero conforme boluntad di Dios, 
nos ta anuncia fayecimiento di nos ser keri: 
Eric Ruben Arends 
Cariñosamente yama: Roy, Chuki 
*28-12-1956 - †28-11-2022 


Na nomber di su mayornan: 
† Bruno 
†Simona (Simiona) Arends-Martis 


Compañera di bida: 
Erica “Ica” Tromp 


Yiunan: 
Jessica Arends 
Erica Eliana y Miguel Funez Alvarez-Arends 
Merelyn y Johnoton Nicholls-Arends 
Eric B. Arends 
Nietonan stima: 
Gianluca Ruiz, Mia Nicholls, Celine Funez, Ciële Funez 
Manera nieta 
Jillianne Nicholls 
Rumannan: 
Francisco “Pacheco” Tromp y Famia 
†Glenda Brito-Arends y Famia 
Melva Zaandam-Arends y Famia 
Joan (Susan) Arends y Famia 
Maria (Isora) Arends y Famia 


Tur sua y cuña nan, sobrino y sobrina nan, primo y prima nan, 
de mas famia, amigo bisiña y conoci nan, 
Ex Colega nan di Albo Aruba y Arubaanse Wegenbouw 


Demas famia nan: Arends, Martis, Tromp, Dijkhoff, Solognier, 
Zaandam, Brito, Martinus, Orman, Marquez, Korsen, Trimon, 
Lacle, Donata, Blanco, Henriquez, Augusta, Oduber y Arridell 


Nos disculpa si den nos tristesa nos por a lubida algun nomber. 


Ta invita pa acto di despedida cu lo tuma lugar diasabra 3 
di December 2022 di 2’or pa 4’or di atardi na Aurora Funeral 
Home. 
Sigui pa acto di cremacion cu lo tuma lugar den ceno di 
Famia. 
Despues di entiero lo no ricibi bishita di condolencia na cas. 
Despensa si den nos tristeza nos por a lubida algun nomber di 
famia. 


‘.. Pasobra mi ta convensi cu ni morto, ni bida, ni angelnan, ni 
principadonan, ni cosnan presente, ni cosnan futuro, ni podernan, ni 
haltura, ni profundidat, ni ningun otro cos crea, lo por separa nos for 
di e amor di Dios cu ta den Cristo Jesus nos Señor ..’ 
Romanonan 8:38-39 


A bay sosega serca Señor: 


BARBARA 
FIGAROA-SIMILEER 
Cariñosamente yama ‘Baita of Tanta Baita’ 
†04–12–1930 - †25–11–2022 


Na nomber di su: 
Esposo: †Juan Figaroa 


Mescos yui: 
Louis & Cathy Figaroa y yiunan 
Shahayra & Ramsey Willems-Figaroa y yiunan 
Lisandra & Louis Figaroa 


Mayornan: 
†Juan Gregorio Simileer 
†Leonora Simileer-Jacobs 


Rumannan: 
†Joanna & †Nicolas Figaroa y famia 
†Epifanio & †Eduvigis Simileer y famia 
†Pablo & †Francisca Simileer y famia 
†Reymundo & †Severina Simileer y famia 
Maria & †Jose Roza-Simileer y famia 
†Marco & †Juana Simileer 
Francisca & Pablo Wouter-Simileer y famia 
†Altagracia Simileer y famia 
†Jose & Clarita Simileer y famia 


Su subrina stima: Elvira & Michael Maduro y famia 
Demas subrino- y subrinanan 


Primo- y primanan 


Swa y cuñanan: 
†Teresita & †Stefanus Figaroa y famia 
†Juana & †Marco Simileer 
†Ana & †Esteban Tromp y famia 
Lodewika & †Gregorio Tromp y famia 
†Aurora & Mario Oduber 
Filomena & Casiano Tromp y famia 
Luis & Maria Figaroa y famia 


Demas famia na Aruba, Hulanda, Merca y St. Croix: 
Simileer, Figaroa, Willems, Jacobs, Roza, Wouter, Peña, Ruiz, Franken, 
Arends, Farro, Giel, Perez, Henriquez, Fingal, Bernabela, Sprock, 
Tromp, Paesch, Christiaans, Zarabia, Guzman, Torres, Joseph, Zondag, 
Everon, Dania, Orman, Hernandez, Doedens, Espítia, van der Biezen, 
Briesen, Rosario, Miranda, Wortman, Maduro, Croes, Kock, Kelly, 
Boekhoudt, Werleman, Jansen, Semeleer, Lopez, de Cuba, Guedez, 
Polanco. 


Un gradicimento special na tur empleado di Cas Cristelle. 


Acto di entiero lo tuma lugar diasabra 3 di december 2022 for di 
9’or pa 11’or di mainta na Royal Funeral Home y despues lo sali pa 
Santana Catolico na Noord. 


Disculpa nos, si den nos tristesa nos por a lubida algun famia of 
conocir. 

“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Leonida Lucia 
Hurtado Rodriguez-Willems 
*22-04-1949 - †27-11-2022 


Na nomber di su: 
Casa: Andres Isidro Hurtado Rodriguez y famia 


Yiu: Lidwina L. Schwengle y partner Kevin Leito y famia 


Nietonan: Lia-Ihrée Leito, Daphne- Léona Leito 


Rumannan: 
†Victoriano Willems y younan 
†Eduviga Maduro-Willems y yiunan 
†Marcial Willems y yiunan y famia 
†Libia Flanegin y casa, yiunan y famia 
†Julita y yiunan y famia 
†Imarina y Jacinto y yiunan y famia 
Vanita Willems y †Eloy Dirksz y famia 
Rolando Willems y yiunan y famia 
Pedro Dirksz y yiunan y famia 


Tata di su yiu: 
Mario Donald Schwengle y famia 


Tanta y omoan, primo y primanan, sobrina y sobrinoanan, 
Ihanan, bisiñanan, swa y cuñanan, ex-coleganan di Total 
Cleaning, Setar y Wegenbouw 


Amiga di cas: Lucia Laclé 


Demas famia: 
Willems, Hurtado, Schwengle, Leito, Maduro, Carolina, 
Flanegin, Kelly, Koolman, Paulette, Warnet, Jacapucci, Croes, 
Danja, Dabian, Albertsz, Thiel, Dirksz, Lugo, Nogera, Werleman, 
Wester, Rafini, Jacobs, Beljaars, Van Beek, Van der Biezen, 
Winklaar, Penja, Almary, Giron, Wever 


Acto di entiero lo tuma lugar diasabra 3 di December 2022 na 
Aurora Funeral Home di 9:00 pa 11:00 di mainta, despues lo 
Sali pa Santana catolico na Sta. Cruz. 


Every life is noted and is cherished, 
and nothing loved is ever lost or perished. 


“Dios ta amor... y amor ta Dios, 
maske mi no ta na e mundo aki, 
tur dia lo mi ta banda di boso Curazon, 
mi por stens di loke Señor ta hasi” 
Salmo 33 


Cu dolor na nos curason, 
nos ta participa fayecimento inesperadamente di: 


Domingo 
Encarnacion Heredia 
Cariñosamente yama “Mingo” 
“El librito de la Bachata” 
*28-01-1977 - †27-11-2022 


Acto di entiero lo wordo anuncia despues 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Francisco Boekhoudt 
*04-10-1933 - †02-12-2022 


Acto di entiero lo wordo anuncia despues. 

Every life is noted and is cherished, 
and nothing loved is ever lost or perished. 


Un bon mama no ta fasil pa haña; E ta bal mas cu un piedra precioso. 
E ta lanta marduga pa duna su famia di come; Su mannan nunca ta sosega. 
Tin hopi mama bon, pero niun no por iguala bo. 
(Prov.: 31) 


Cu profundo tristeza, pero conforme cu boluntad di Dios. Nos ta participa 
fayecimento di nos kerida Mama, Wela, Bisa-wela, Ruman, Tanta y Prima stima: 


Margarita 
Werleman-Maduro 
miho conocí como Mayo, Mama of Tantan, 
Vda. di Rosario (Ro) Werleman 
Salida di Solo: 23 di December 1933 
Bahada di Solo: 29 di November 2022 


Na nomber di su: 
Yiunan: †Lucia Ras-Werleman y Milo Ras y famia; 
Maria (Ina) y Ramiro Dubero-Werleman y famia; 
†Raymundo y Jacqueline Werleman-Ruiz y famia; 
Rita y Richard Lopez-Henriquez-Werleman; 
Sira Werleman; 
Philomena y Ray Perez-Lopez. 


Niëto y Niëtanan: Elthon Ras y Gerlinda Croes; 
Joël Ras; 
Iselle y Gunnar Bracelly-Dañe na Michigan; 
Darwin Dubero; 
Dyon y Delaney Dubero-Holtrop na Michigan; 
Jarec Werleman; 
Chantal Werleman. 


Bisaniëto y Bisaniëtanan: Kiarra Bracelly; 
Garren Bracelly; 
Raymond Werleman; 
Terrence Dubero. 


Rumannan: †Arturo (Buchi) y †Candelaria Maduro-Maduro y famia; 
†Juan (Chito) y Vda. Faustina Maduro-Bislip y famia; 
†Antonio (Sai) y Vda. Elena Maduro-Croes y famia; 
†Basilio (Chimbo) y Vda. Cecilia Maduro-Arends y famia; 
Andresito (Dries) y Annie Maduro-Hernandez y famia; 
Ismael (Esy) Maduro y famia; 
Carlito (Alin) y Isidora Maduro-Kelly y famia; 
†Carlos (Alul) y Vda. Carolina Maduro-Apitz y famia; 
Edwin y Mercedes Maduro-Raaz y famia; 
Cecilia (Sila) y Rodolfo (Dolfi) Herrera-Maduro y famia; 
Jacintha (Chenta) y Mario Kelly-Maduro y famia. 


Swa y Cuñanan: †Apolonio (Poy) y †Angelica Werleman-Ras y famia; 
†Maximina (Chichi) y †Basilio Maduro-Werleman y famia; 
Cerilio y †Maria Werleman-Geerman y famia; 
†Emiterio (Mito) y †Maria Werleman-Kock y famia; 
†Zenovia (Noba) y †Guadalupe Geerman-Werleman y famia; 
†Jan Faustinus (Janchi) y †Augustina (Tina) Werleman-Geerman y famia; 
Raymundo (Rey) y Sita Werleman-Croes; 
†Catharina y Mario (Mai) Croes-Werleman y famia; 
†Luisa Yarzagaray-Werleman y +Augustin Yarzagaray y famia; 
†Fabiano (Padu) Werleman y famia; 
†Martina (Ina) y Placido (Do) Geerman-Werleman y famia; 
Lucio (Luca) Julian y Betty Werleman-Dirksz y famia. 


Su Tanta: Candida Krozendijk vda. di †Encarnacion (Johan) Hernandez y famia. 
Primanan cercano di cas: Catrin y Mia Hernandez. 
Ayudante: Ana Silvia Cardona. 


Tur su ihanan, sobrino y sobrinanan, primo y primanan, comer y compernan, bon 
bisiñanan, amigo y amiganan di cas y di “rif di Ro” y demas famia Werleman, 
Maduro, Ras, Dubero, Ruiz, Lopez-Henriquez, Perez-Lopez, Croes, Bracelly, Dañe, 
Holtrop, Bislip, Arends, Hernandez, Kelly, Apitz, Raaz y Herrera. 


Ta invita pa asisti na e oportunidad di condolencia y acto di entierro cu lo tuma 
lugar, dialuna, 5 di December 2022 na Misa Inmaculada Concepcion na Santa 
Cruz. For di 1’or di atardi e restonan mortal di nos Mayo stima lo ta reposa den 
Misa. Pa 4’or tin un Response den Misa sigui despues pa Santana Catolico “Santa 
Maria” na Santa Cruz. 


Si den nos tristesa nos por a lubida di menciona un of mas familiar of ser keri, nos 
ta pidi nos mas sincero disculpa. 


“Señor ta mi Wardador, mi n’ tin falta di nada; den cunucu di yerba berde E 
ta pone mi sosega. E ta hiba mi na awa trankil, pa mi bolbe haya forsa. E ta 
guia mi den caminda drechi fiel na su nomber” 
Salmo 23: 1-3 


Cu hopi tristeza pero conforme cu Dios su boluntad nos ta anuncia cu a 
fayece, nos kerida mama, ruman, suegra y amiga: 


Sra. Marie Odette 
Dabian-Wever 
*4-04-1941 - †29-11-2022 
Vda. di † Celestino “Miro” Dabian 


Na nomber di su Yiunan: 
Caresse y Fred Imon-Dabian 
Danilo Dabian 


Su Rumannan: 
Oswald Wever y famia 
Ofelia Paris-Wever y famia 
Letitia Wever 
Darius Wever y famia 
Lourdes Ligthart-Wever y famia 


Sua y cuñanan: 
Alice Wever-Scharloo y famia 
† Riri Dabian y famia 
Chichi Croeze-Dabian y famia 
Norma Lampe-Dabian y famia 
Hai Dabian y famia 
Rhona Geerman-Dabian 
Romi Dabian 
Mariska Verschoor-Dabian y famia 
Mildred Dabian-Vingal y famia 
Mirna Dabian- Panneflek 


Mescos cu ruman: 
Maria y Eric de Cuba 


Amiganan: 
Griselda Arends 
Maria y Marcelo Croes 
Marulo y Ro Croes 


Mescos cu yiu: 
Junior Arends y famia 
Gilbert Hooyboer 
Su ayudante fiel: 
Magalis Gomez-Gutierrez 


Primo-, prima-, sobrino-, sobrina- y ihanan 


Demas famia: 
Wever, Dabian, Imon, Croes, Arends, Hese, Oduber, Paris, Lampe, 
Verschoor, Sharloo, de Cuba, Ligthart, Fowler, Zievinger, Boogaard y 
Gomez-Gutierrez. 


Ta invita tur famia, amigo-, amiganan y demas conocirnan pa asisti na 
acto di condolencia cual lo tuma luga diasabra 3 di december pa 
6.30 PM pa 9.00 PM na Rudolf Arendsstraat 30. Acto di despedida lo ta 
dialuna 5 di december na Aurora Funeral Home pa 8.30 AM pa 11.00 
AM. 


Despues lo tuma luga cremacion den seno familiar. 


Ta pidi pa no manda flor of krans, lo tin un box disponibel pa haci un 
donacion na Wilhelmina Kanker Fonds. Despues di acto di despedida no 
ta ricibi bishita di condolencia na cas. 


Nos ta pidi disculpa si den nos tristeza nos por a lubida un of mas famia. 

